《建炎感事》
宋代·张元干

乾坤忽震荡，土宇遂分裂。
杀气西北来，遗毒成僭窃。
议和其祸胎，割地亦覆辙。
傥从种将军，用武寨再劫。
不放匹马回，安得两宫说。
巍巍开国初，真宰创鸿业。
一统包八荒，受降临观阙。
并州稍稽命，骈头亟膏钺。
於今何势殊，天王狩明越。
诸镇本藩翰，楚破阖城血。
翠舆欲东巡，蹈海计愈切。
诏下散百司，恩许保妻妾。
瞻彼廉陛尊，孰与壮班列。
肉食知谋身，未省肯死节。
检校舆地图，宁复见施设。
三吴素轻浮，伤弓更心折。
四顾皆惊波，苍黄共呜咽。
维茲艰危秋，贫士转疏拙。
明年谷增贵，贤愚罔分别。
何处置我家，患在建午月。
故山盍早归，岂忧践霜雪。
作意海边来，初非事干谒。
责我卖屋金，流言尚为孽。
汪公德甚大，游说情激烈。
力救归装贫，一洗肝肺热。
如公趋急难，正似古豪侠。
行藏道甚明，亲养志先决。
去矣茅三间，无间衣百结。
他时期卜邻，此日尤惜别。
请以兄事公，尺书未宜缀。

作者简介：张元干（1091年—约1161年），字仲宗，号芦川居士、真隐山人，晚年自称芦川老隐。芦川永福人（今福建永泰嵩口镇月洲村人）。历任太学上舍生、陈留县丞。金兵围汴，秦桧当国时，入李纲麾下，坚决抗金，力谏死守。曾赋《贺新郎》词赠李纲，后秦桧闻此事，以他事追赴大理寺除名削籍。元干尔后漫游江浙等地，客死他乡，卒年约七十，归葬闽之螺山。张元干与张孝祥一起号称南宋初期“词坛双璧”。